Karlalið Vals í handbolta vantar nú aðeins einn sigur til að tryggja sér sæti í úrslitum Íslandsmóts karla í handbolta. Valur vann Selfoss örugglega í gærkvöldi.
Valur vann Selfoss með sex marka mun, 35-26, á Selfossi í gærkvöldi. Valsmenn unnu fyrsta leik liðanna sömuleiðis stórt og eru 2-0 yfir í einvígi liðanna. Þrjá sigra þarf til að komast í úrslitaleikinn og mætast liðin í þriðja sinn að Hlíðarenda á sunnudagskvöld. Valsmenn eru nú þegar handhafar allra titlanna í karlahandbolta; eru ríkjandi Íslandsmeistarar og unnu bikarkeppnina og deildarkeppnina í vetur auk þess að sigra í Meistarakeppni HSÍ síðastliðið haust.
Og það er mikið um að vera á Hlíðarenda þessi dægrin karlalið félagsins í körfubolta leikur fyrsta úrslitaleikinn um Íslandsmeistaratitilinn í kvöld. Vinna þarf þrjá leiki til að verða Íslandsmeistari. Valur hefur tvívegis orðið Íslandsmeistari karla í körfubolta en 39 ár eru frá síðasta titli. Tindastóll hefur aldrei orðið Íslandsmeistari. Leikur Vals og Tindastóls er klukkan hálfníu í kvöld að Hlíðarenda. Áður en að þeim leik kemur er fyrsti leikur kvennaliða Vals og KA/Þórs í undanúrslitum úrvalsdeildar kvenna í handbolta á dagskrá að Hlíðarenda klukkan sex. Í hinni undanúrslitaviðureigninni mætast Fram og ÍBV í Safamýri og er sá leikur klukkan 19:40.
Undanúrslitin í Evrópu- og Sambandsdeildinni í fótbolta kláruðust í gærkvöldi. Í Evrópudeildinni komust Glasgow Rangers og Frankfurt áfram í úrslitaleikinn. Frankfurt vann West Ham 1-0 og Rangers lagði RB Leipzig 3-1. Úrslitaleikurinn verður í Sevilla á Spáni þann 18. þessa mánaðar. David Moyes, þjálfari West Ham, fékk rautt spjald á 72. mínútu leiksins í gærkvöldi þegar hann sparkaði bolta í átt að boltastrák í Frankfurt. Boltinn hæfði drenginn ekki en Moyes var sendur upp í stúku. Hann baðst afsökunar á atvikinu eftir leik en Knattspyrnusamband Evrópu er með málið til skoðunar.
Viku eftir úrslitaleik Evrópudeildarinnar er úrslitaleikurinn í Sambandsdeildinni, en þetta er í fyrsta sinn sem sú keppni fer fram. Til úrslita leika Roma og Feyenoord. Roma vann Leicester í Róm í gærkvöldi, 2-1, og Feyenoord lagði Marseille í Rotterdam, 3-2. Úrslitaleikurinn verður leikinn í Tirana í Albaníu.